정조 4년
庚子正月十五日辰時。上御誠正閣。朝講次對同爲入侍時。領事金尙喆。知事黃景源。特進官鄭民始。特進官金履素。參贊官李鎭衡。大司憲李義翊。侍講官嚴思晩。檢討官李命勳。假注書趙興鎭。記注官權應奎。記事官金載瓚。領議政金尙喆。行知中樞府事具善復。兼兵曹判書具允鈺。知中樞府事鄭尙淳。戶曹判書金華鎭。禮曹判書李衍祥。行副司直李柱國。行訓鍊院都正李敬懋。行副司直李邦一。行副司直鄭民始。假注書趙興鎭。事變假注書李彦祜。記注官權應奎。記事官金載瓚。以次進伏訖。上讀前受音訖。思晩讀奏。自孔子曰。侍於君子。至見得思義。上讀新受音訖。思晩曰。血氣旣衰之後。戒之在得者。此凡人之常情也。聖人之血氣。與凡人同。而志氣則有異焉。自少而壯。自壯而老。戒色戒鬪戒得。一此志氣而無所間焉。蓋涵養志氣之工。有素於平日而然也。推此而終始典學。徹上徹下。不爲外誘所撓奪。則志壹而氣淸。作聖造道之工。無過於此矣。其目有九。而若其省察之工。無時不思。無事不思。百千萬物。皆從一思字了得。伏願留念焉。命勳曰。三畏之訓。雖歷言之辭。而實則畏天命爲主。知畏天命。則大人聖言。自不得不畏之。故集註之意如此。而其所謂戒謹恐懼。自不能已。而付畀之重。可以不失云者。在帝王之學。警切尤深。蓋以帝王之尊。處億兆之上。所可嚴畏者。唯天命。天命者。豈直高高漠漠。不可測度而已乎。天體物而不遺。詩曰。昊天曰明。及爾出。又曰。上帝臨女。無貳爾心。誠於一動一靜一政一令之間。凜然常若上天之實臨其上。則安有不日躋天德克享天心者乎。伏願體念焉。尙喆曰。君子之必以九思用工者。非但學者省察之要。人君出治之道。亦豈外於一思字耶。有事勿忘。有理必窮。孰非思而有得者。而思之而行之。然後方可謂思之之效矣。思者體也。行者用也。體用相須。然後始可謂喫緊之工夫矣。上曰。好矣。景源曰。夫子以生知學知困知。分爲三等。而及其成功者一也。孔子生知之聖也。何待學問。而自十五而志學。以至晩而喜易。無非學也。此所以聖而益聖也。聖學天縱。臣無容仰勉。而若其懋學益聖。而必以夫子爲法。卽臣區區之望也。民始曰。困而不學。則固無足論。雖以生知之上聖。非學則雖强必柔。雖明必昏矣。經筵官之所陳。伏願留念焉。上曰。好矣。鎭衡曰。君子有畏故爲君子。小人不畏故爲小人。此誠聖狂之分也。人君處崇尊而所畏者。惟天也。對方冊而所畏者。聖訓也。燕閑幽獨之中。或乖天理。政令事爲之際。有違聖訓。則幾何不至於不畏天不畏聖耶。今當講筵對聖賢。伏願留心於戒愼恐懼之工焉。上曰。九思工夫。卽耳目四肢之隨處省察者也。言思忠以上。發於內也。見得思義以上。發於外也。程子言九思。各專其一。蓋心之所發爲思。而亦有付之內者付之外者矣。尙喆曰。九思之工。各有次第。而用工之序。亦有內外知行之分矣。上曰。經筵先退。尙喆進前曰。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。尙喆曰。臣雖未得長語仰達。而犬馬之齒。今至七十。自歲後。耳聾之症尤甚。常時細細酬酢。聽之甚難。且或苦劇。則必高聲而後始聞。以此病症。實難奔走。而左相之病。亦難時日間差復。此豈不大可悶然哉。上曰。卿則姑爲調理視事。似好矣。尙喆曰。顧今悠悠萬事。都在於聖躬之康寧。而臣近瞻天顔。則玉色和粹。臣不勝欣抃之至矣。上曰。朝著之無人。未有甚於近來。以備堂論之。行公之人甚少。此甚悶然。榻外之事。都付之於卿。卿須體予之心。視國如家。以補予不逮也。尙喆曰。臣雖無狀。自頂至踵。偏被國恩。敢不殫竭心力。以報萬一。而衰老之病益甚。雖欲奔走筋力。亦不得似。作聖世之棄物。此臣之隱痛也。上曰。卿言如此。予心亦慼慼。古有臥閤論道者。何必筋力奔走也。尙喆曰。此全羅兵使金海柱。請行今春習操及城營將巡點狀啓也。此慶尙右兵使洪和輔。請行今春習操及城營將節制使巡點狀啓也。此統制使徐有大。請行今春合操狀啓也。此永宗防禦使申㬚。請行今春陸操狀啓也。湖南則昨秋雖已行操。嶺南陸操與統營水操之停止。俱爲三年。永宗陸操之曠廢。獨爲十年之久。論以詰戎之政。雖有疎虞之慮。今春諸道習操與城營將巡點。皆令姑停。勢不可異同。一體停止之意。分付。至於停操之時。官門聚點之應行處。使之依例擧行。何如。上曰。依爲之。出擧條尙喆曰。義州漂民金萬山等八名出送咨文。纔自盛京禮部出來矣。此當爲無方物謝恩。待前頭使行。別申謝悃之意。撰出回啓。而開市交易時。彼人等挾帶私人禁止事。知委咨文。又自北京禮部出來矣。此則只以承領之意。令槐院措辭撰出。一體定禁軍給馬。下送于灣府。使之傳給鳳城將處。以爲分送盛京及北京之地。何如。上曰。依爲之。出擧條尙喆曰。月前江界前府使趙圭鎭。盛論江民蔘弊。而別貿蔘與例貿蔘有間。此後卜定時。若蒙除減或移定。而今年未收條三斤零。一體除減事仰達。有後日次對稟處之命矣。江民蔘弊。朝家之前後蠲恤。已多莫大之惠。而向來五斤蔘之移定於北關。亦出於深軫西民之德意。則今此未收三斤。其何可一竝除減。使禮單所用。莫之繼給乎。聞以目下責納爲難云。待秋擧行之意。分付。何如。上曰。依爲之。出擧條尙喆曰。此校理李儒慶。副修撰柳孟養所懷也。以爲各邑田政紊亂。不可不一番改量。而行之無弊。亦未可必。令各道道臣。擇其道內之習於田政者數三人。及其收穫先試之。待其善成。移行他邑事。下詢廟堂處之爲辭矣。經界之政。實是當今之急務。儒臣所達。誠得宜矣。改量一事。前後朝令。非不申嚴。而諸道列邑。未聞有仰體奉行之人。誠極慨然。此蓋由於連値歲荒。未遑更張之致。而若於今秋滌場之後。道臣先察其不可不改量之邑。漸次設施。民國俱賴。則亦豈不爲守令報效之道乎。以此爲先嚴飭諸道道臣。苟有可以改量之邑。具由狀聞。着意擧行。俾有成效之意。分付。何如。上曰。依爲之。出擧條尙喆曰。顧今東作不遠之時。外方役民之害。最爲妨農之弊。而爲守令者。或不無私自動民。甚至於鄕曲土豪之類。惟意使民於州里之間。唉此小民。豈不失耕耘之時乎。申飭諸道。各別痛禁。若是而苟有犯者。隨現嚴懲之意。分付諸道道臣。俾有實效。何如。上曰。所奏甚好。依此申飭。若此而不遵朝禁。則自道臣以下。難免重繩。俾各愓念擧行。可也。出擧條尙喆曰。惟我聖上。不勞聖躬。每歲祈年於國社。實出爲民之至誠。凡爲守土之臣者。孰敢不仰體對揚。而至若壇壝之修治。籩豆之淨潔。先朝申飭。今已久矣。安知其間。不至懈弛乎。更加嚴飭。似不可已矣。上曰。所請甚好。依此另加申飭諸道。此後不謹者。以爲隨聞見論罪之地。可也。出擧條尙喆曰。倉穀糶糴。本爲農民種糧之資。而其流之弊。反作法外稱貸之需。及其催科之時。百計推托。不卽準納。歲末磨勘。終歸未捧。此非但外方如此。近來南北漢餉穀之日就減縮。職此之由。事極萬萬寒心。所謂別還。自有朝家禁令。另飭諸道。使之一切防塞。至於南北漢。別加禁斷。使莫重軍餉不如前疎虞之意。嚴飭將臣守臣。俾有實效。何如。上曰。依爲之。出擧條尙喆曰。聞將臣之言。各軍門亞將。或除外閫。或在罪中。無以分排。尙多未差云。事甚可悶。敢此仰達矣。上曰。然則合有變通之道。竝蕩滌敍用。可也。出擧條上曰。前禁軍別將李漢昌李邦綏具明謙。竝蕩滌敍用。出榻敎尙喆曰。繡衣之按廉諸道。最爲外方警愓之道。苟得其人。豈曰無效。發送遲速。栍邑多寡。此在自上處分。非臣之所敢仰奏。而御史可合人。爲先抄啓以入。以備不時之需。恐似得宜矣。上曰。依爲之。出擧條允鈺曰。此平安兵使金相玉狀啓也。以爲楚山渭原碧潼所報內。三邑處在邊門。初無中軍之設置者。凡於軍制承接苟簡。卽爲變通。俾整軍容云。而各邑皆有中軍。三邑之獨無。事甚疎漏。與道臣相議新設中軍當否。令該曹稟之。分付爲請矣。三邑之不置中軍。未知緣何委折。而其來已久矣。若設中軍。則必有諸般所屬與糧料接濟之節。其所爲弊。亦似不貲。帥臣狀請雖如此。恐不如仍舊勿設之爲便。今姑置之。何如。上曰。大臣之意。何如。領議政金尙喆曰。監兵水營外。非防營則未曾置中軍。今此三邑。古所無之中軍。恐不必創置矣。上曰。諸大將之意。何如。訓鍊大將具善復曰。三邑中軍之新創。似爲軍民之大弊。置之。好矣。禁衛大將李敬懋曰。三邑設鎭之初。不置中軍者。可知不妨於各其軍制。則新創之請。恐未知其得宜矣。摠戎使李柱國曰。關西宣川東林中軍外。初無啓下中軍。其他邊邑防營。但有邑中軍。而此不過土着中軍。則本非廟堂句管者。三邑中軍新創之請。恐非得宜矣。御營大將李邦一曰。自前所無之事。且非關緊於軍制者。不必創置矣。上曰。依爲之。出擧條鄭民始曰。各道魚鹽船稅。逐年減縮。將至於莫可收拾之境。此無他故。本廳旣不能每年摘奸。外邑亦不爲着念句檢。前大者今變爲小。昔有者今忽稱無。破廢之報。逐日沓至。而新加現者絶少。以致稅額之日縮。若是利歸於民。則猶可謂之益下之義。而民則納稅。稅不歸公。多有吏鄕輩中間消融之弊。均役事目。何等嚴重。而法紀漸弛。奸弊日生。若無別般申飭。則無以懲勵。今當式年改修案之時。差使員。以道內守令中勤榦有聲稱者。各別擇差。一一親審。詳細査括。俾無如前隱漏之弊。成冊齊到後。亦自本廳。發遣郞廳。抽栍摘奸。如有執頉處。則當該差使員及地方官。固當依事目論罪。而該道道臣。亦難免重勘之意。嚴飭該道。俾有實效。何如。上曰。依爲之。出擧條民始曰。卽接靈光郡守沈有鎭所報。則以爲本邑牟還最多。大爲民弊。故貼移本廳。與他穀換色之意。報于前道臣。則前道臣。許以從當貼移。姑先作租云云。故常賑牟三千石。以爲作租收捧。會案中移錄事爲辭。而該道前道臣。則初無貼移兩報之事矣。本廳句管穀之換色者。千石以上。筵稟後乃許。非但有新定式。京司句管之穀。外邑之擅自換色。前所未有之事。該郡守則雖曰。報于道臣。而道臣無貼移之事。其間委折。雖未可知。而該邑之不見本廳知委之關。輕先作租者。難免其罪。令該府拿問處之。穀物則旣已收捧云。仍爲換色移錄。何如。上曰。依爲之。其時監司。擅許國穀。無論新禁有無。大是駭然之事。其委折。不可不問。爲先緘辭。從重推考。可也。出擧條民始曰。再昨年收租大縮。外方營官需及各樣經用。竝裁減矣。昨年收租。幸比常年。則事當復其所減。下詢大臣處之。何如。上曰。大臣之意。何如。領議政金尙喆曰。如此常年。自當依例復舊矣。上曰。依爲之。出擧條華鎭曰。水站節目。今方修整。啓下矣。各司徭役。一竝革罷。時任判官。依例遞付他職。何如。上曰。依爲之。出擧條命書傳敎曰。如有情勢。則牌不進。可也。旣無情勢。則何爲而不卽入來。莫重講筵。未免不滿。此亦大關體統。大司諫李命植遞差。上曰。臺臣進前。義翊曰。臣言議巽軟。本不合於淸朝耳目之任。而朝講有命。飭敎連下。冒沒進參。而大司諫李命植。以無端呈辭。至有遞差之敎。臣亦今日呈辭。不得循例進參。則所失旣無異同。臣何敢獨自晏然乎。請命遞斥臣職。上曰。此句語。原傳敎已爻周。勿辭亦勿退待。義翊曰。請大靜縣奴爲罪人金壽賢。依律處斷。上曰。不允。義翊曰。請興陽縣爲奴罪人河翼龍。南海縣爲奴罪人金重得。亟令王府。設鞫得正。夬正王法。上曰。不允。義翊曰。請梁山郡定配罪人錫達。依律處斷。上曰。不允。義翊曰。請削黜罪人金漢耆。亟施竄配之典。上曰。不允。義翊曰。請海南縣竄配罪人金載順。亟令王府。設鞫嚴問。上曰。亟停勿煩。義翊曰。請三水府定配罪人洪達洙。亟令王府。更加嚴鞫。依律處斷。上曰。亟停勿煩。義翊曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。義翊曰。請削版罪人有臣宗甲義駿。竝令王府。設鞫嚴問。依律處斷。上曰。不允。義翊曰。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。義翊曰。請楸子島定配罪人趙嵎。亟寢酌處之命。仍令王府。設鞫得情。夬正王法。上曰。亟停勿煩。義翊曰。請薪智島荐棘罪人瑩中。設鞫嚴問。夬施當律。上曰。不允。義翊曰。請濟州牧定配罪人後樂。亟令王府。更加嚴鞫。期於得情。上曰。亟停勿煩。義翊曰。請慶源府定配罪人鳴遠。依律處斷。上曰。亟停勿煩。義翊曰。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。義翊曰。請逆輅妻。絶島定配。上曰。依啓。義翊曰。請李璟韓後良金默行兪纘柱金奎五。竝令王府。設鞫嚴問。究覈得情。上曰。亟停勿煩。義翊曰。請江界府殺獄罪人居士式連。亟收減死之命。依律處斷。上曰。不允。上曰。王大妃殿進御人蔘五錢重理中丸。依前方更爲製入。出榻敎以左承旨蔡弘履牌不進罷職傳旨。命書傳敎曰。雖是微事。一伸廉隅。亦自不妨。姑令許遞。上曰。新除授承旨。牌招察任。出榻敎命書傳敎曰。今夜弛禁事。分付。命退。諸臣以次退出。